CELEX: 32017R1992
Language: fi
Date: 2017-11-06 00:00:00
Title: Komission täytäntöönpanoasetus (EU) 2017/1992, annettu 6 päivänä marraskuuta 2017, nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (”Slavonski kulen” / ”Slavonski kulin” (SMM))

7.11.2017   
            
            
               FI
            
            
               Euroopan unionin virallinen lehti
            
            
               L 288/2
            
         KOMISSION TÄYTÄNTÖÖNPANOASETUS (EU) 2017/1992,
   annettu 6 päivänä marraskuuta 2017,
   nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (”Slavonski kulen” / ”Slavonski kulin” (SMM))
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 (1) ja erityisesti sen 15 artiklan 1 kohdan ja 52 artiklan 3 kohdan b alakohdan,
   sekä katsoo seuraavaa:
   
               (1)
            
            
               Kroatian hakemus nimityksen ”Slavonski kulen” / ”Slavonski kulin” rekisteröimiseksi suojattuna maantieteellisenä merkintänä julkaistiin Euroopan unionin virallisessa lehdessä
                   (2) asetuksen (EU) N:o 1151/2012 50 artiklan 2 kohdan a alakohdan mukaisesti.
            
         
               (2)
            
            
               Komissio vastaanotti 11 päivänä helmikuuta 2016 vastaväiteilmoituksen Slovenialta. Komissio vastaanotti 7 päivänä huhtikuuta 2016 asiaa koskevan perustellun vastaväitteen.
            
         
               (3)
            
            
               Koska komissio katsoi, että vastaväite voitiin ottaa käsiteltäväksi, se kehotti 13 päivänä toukokuuta 2016 päivätyllä kirjeellä Kroatiaa ja Sloveniaa neuvottelemaan kolmen kuukauden ajan ja sopimaan asiasta keskenään sisäisiä menettelyjään noudattaen.
            
         
               (4)
            
            
               Osapuolet eivät päässeet sopimukseen. Kroatian ja Slovenian käymistä neuvotteluista annettiin asianmukaisesti tieto komissiolle. Sen vuoksi komission olisi kyseiset neuvottelut huomioon ottaen annettava päätös asetuksen (EU) N:o 1151/2012 52 artiklan 3 kohdan b alakohdassa tarkoitettua menettelyä noudattaen.
            
         
               (5)
            
            
               Komissio on arvioinut perustellussa vastaväitteessä esitetyt väitteet ja komissiolle toimitetut tiedot, jotka koskevat asianomaisten osapuolten käymiä neuvotteluja, ja katsoo, että nimi ”Slavonski kulen” / ”Slavonski kulin” olisi rekisteröitävä suojattuna maantieteellisenä merkintänä.
            
         
               (6)
            
            
               Vastaväitteen esittäjä väitti asetuksen (EU) N:o 1151/2012 10 artiklan 1 kohdan c alakohdan mukaisesti, että nimityksen ”Slavonski kulen” / ”Slavonski kulin” rekisteröiminen suojattuna maantieteellisenä merkintänä vaarantaisi sellaisen samankaltaisen tuotteen nimen olemassaolon, joka on ollut laillisesti markkinoilla yli viiden vuoden ajan ennen 50 artiklan 2 kohdan a alakohdassa tarkoitettua julkaisupäivää.
            
         
               (7)
            
            
               Vastaväitteen esittäjän mukaan slovenialainen tuottaja Celjske mesnine d.d. on laillisesti tuottanut ja pitänyt kaupan Slavonski kulen -tuotetta yli 25 vuoden ajan keskimääräisen vuosituotoksen ollessa noin 70 tonnia. Sloveniassa valmistettua Slavonski kulenia myydään vuodessa noin 450 000 euron arvosta, ja tuotanto on tuotteen korkean laadun vuoksi kasvussa. Esitettiin todisteita siitä, että Sloveniassa valmistettua Slavonski kulenia on viimeksi kuluneiden 10 vuoden aikana pidetty kaupan Sloveniassa sekä muualla EU:ssa (Itävallassa, Saksassa, Tanskassa, Ruotsissa ja Kroatiassa) ja kolmansissa maissa (Serbiassa, Bosnia ja Hertsegovinassa).
            
         
               (8)
            
            
               Vastaväitteen esittäjän mukaan – eikä kumoavia todisteita ole toimitettu – nimen ”Slavonski kulen” käytöllä Sloveniassa ei ole koskaan pyritty hyödyntämään kroatialaisen tuotteen nimen mainetta eikä kuluttajia ole koskaan johdettu harhaan tuotteen alkuperän suhteen.
            
         
               (9)
            
            
               Edellä esitetyn perusteella nimen ”Slavonski kulen” / ”Slavonski kulin” rekisteröiminen suojattuna maantieteellisenä merkintänä ja siitä seuraava nimen käyttökielto vaarantaisi Celjske mesninen käyttämän samankaltaisen tuotteen nimen olemassaolon. Nimityksen ”Slavonski kulen” / ”Slavonski kulin” (SMM) rekisteröintiedellytyksiä ei ole kyseenalaistettu. Sen vuoksi kyseinen nimi täyttää SMM-rekisteröinnin edellytykset.
            
         
               (10)
            
            
               Ottaen kuitenkin huomioon Slovenian esittämään vastaväitteeseen sisältyvät todisteet siitä, että Sloveniassa valmistettua Slavonski kulen -tuotetta on laillisesti pidetty kaupan kyseisellä nimellä yli viiden mutta ei enempää kuin 25 vuoden ajan, on asianmukaista myöntää slovenialaiselle yritykselle Celjske mesnine d.d. viiden vuoden siirtymäaika, jotta se voi edelleen käyttää rekisteröinnin vaarantamaa nimeä samalla kun se mukauttaa tuotantonsa kaupan pitämistä markkinoilla.
            
         
               (11)
            
            
               Koska suoja myönnetään kokonaiselle ilmaisulle ”Slavonski kulen” / ”Slavonski kulin”, kyseisen ilmaisun ei-maantieteellistä osaa eli makkaratyypin määrittelevää ilmaisua ”kulen”/”kulin” voidaan edelleen käyttää unionin alueella unionin oikeuden periaatteiden ja sääntöjen mukaisesti.
            
         
               (12)
            
            
               Edellä esitetyn perusteella nimitys ”Slavonski kulen” / ”Slavonski kulin” olisi rekisteröitävä suojattujen alkuperänimitysten ja suojattujen maantieteellisten merkintöjen rekisteriin.
            
         
               (13)
            
            
               Tässä asetuksessa säädetyt toimenpiteet ovat maataloustuotteiden laatukomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Rekisteröidään nimitys ”Slavonski kulen” / ”Slavonski kulin” (SMM).
   Ensimmäisessä kohdassa mainittu nimitys viittaa komission täytäntöönpanoasetuksen (EU) N:o 668/2014 (3) liitteessä XI mainitun luokan 1.2 ”Lihavalmisteet (kuumennetut, suolatut, savustetut jne.)” tuotteeseen.
   2 artikla
   Ilmaisua ”kulen”/”kulin” ja sen käännöksiä voidaan edelleen käyttää Euroopan unionin alueella Euroopan unionin oikeuden periaatteiden ja sääntöjen mukaisesti.
   3 artikla
   Slovenialainen yritys Celjske mesnine d.d. voi jatkaa viiden vuoden ajan tämän asetuksen voimaatulosta ilmaisun ”Slavonski kulen” käyttöä kuvaamaan tuotetta, joka ei ole ”Slavonski kulen” / ”Slavonski kulin” (SMM) -tuotteen eritelmän mukainen.
   4 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 6 päivänä marraskuuta 2017.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 343, 14.12.2012, s. 1.
   
      (2)  EUVL C 375, 12.11.2015, s. 9.
   
      (3)  Komission täytäntöönpanoasetus (EU) N:o 668/2014, annettu 13 päivänä kesäkuuta 2014, maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 soveltamissäännöistä (EUVL L 179, 19.6.2014, s. 36).